East Palestinen junaonnettomuus

Norfolk Southern Railway -yhtiön tavarajuna suistui raiteilta East Palestinessa Yhdysvaltain Ohiossa 3. helmikuuta 2023. Lastina olleita kemikaaleja joutui onnettomuuden seurauksena ilmaan, maastoon ja vesistöihin.
Useissa junanvaunuissa kuljetettiin vaarallisia kemikaaleja kuten vinyylikloridia, butyyliakrylaattia, 2-butoksietanolia ja bentseeniä. Yli 2 000 asukasta evakuoitiin terveysriskien vuoksi. Kemikaaleille altistuminen johtaa kohonneeseen syöpäriskiin ja sikiönkehityksen häiriöihin.
Yhdysvaltain oikeusministeriö haastoi Norfolk Southernin oikeuteen vesistöjen saastuttamisesta.
Onnettomuus.
Norfolk Southernin tavarajunasta 50 vaunua yli sadasta suistui kello 21:00 3. helmikuuta 2023 raiteilta East Palestinessa Pittsburghista luoteeseen. 2,8 kilometriä (9 300 jalkaa) pitkän junan miehistöön kuului kuljettajan lisäksi konduktööri ja konduktööriharjoittelija. 20 vaunussa kuljetettiin vaarallisia aineita. Liittovaltion tutkijat pitävät mekaanista toimintahäiriötä mahdollisena syynä raiteilta suistumiseen. Junahenkilöstö oli kuullut häiriöstä varoittavan hälytysäänen juuri ennen onnettomuutta. National Transportation Safety Boardin mukaan kahdella junasta kuvatulla videolla voi nähdä yhdessä vaunussa mahdollisesti rikkinäisen akselin.
Pelastustoimet.
Ohion kuvernööri Mike DeWine ja Pennsylvanian kuvernööri Josh Shapiro määräsivät välittömän evakuoinnin osavaltioihinsa onnettomuuspaikan lähialueelle. Ohion kansalliskaarti oli mukana avustamassa paikallisviranomaisia.
Terveysvaikutukset.
Seitsemällä lähellä onnettomuusaluetta työskennelleellä liittovaltion työntekijällä todettiin kurkkukipua, päänsärkyä, yskintää ja huonovointisuutta. Lähialueen asukkailla on ollut päänsärkyä, verenvuotoa nenästä, iho-oireita ja silmien ärsytystä.
Oikeudenkäynnit ja rahalliset korvaukset.
Ohion osavaltion oikeusministeri nosti syytteen Norfolk Southernia vastaan kiinnittäen huomiota 80 % lisäykseen yhtiöön liittyvissä onnettomuuksissa viimeisen vuosikymmenen aikana. Helmikuussa 2025 yhtiötä vastaan nostettiin korvausvaade seitsemän ihmisen kuolemasta, joista yksi oli viikon ikäinen lapsi. Yhdeksässä muussa oikeusjutussa ovat osallisina koirakenneli, viinitarha ja putkivalmistaja, jotka kokevat turman aiheuttaneen haittaa yritystoiminnalleen työvoimapulan tai muun syyn vuoksi.
Yhtiö on maksanut asukkaille korvauksia 21 miljoona dollaria, 9 miljoonaa paikallisille pelastuspalveluiden työntekijöille ja 25 miljoonaa kaupungin puiston kunnostamiseen.
Reaktiot.
Sosiaalisessa mediassa monet puhuivat "historian suurimmasta ympäristökatastrofista" ja levittivät perättömiä huhuja pohjavesien pilaantumisesta. Erityisesti oikeistolaisten viesteissä levitettiin epäluottamusta viranomaisiin.
Onnettomuuden ja White Noise -elokuvan väliset yhtäläisyydet ovat herättäneet huomiota. Don DeLillon 1985 ilmestyneeseen romaaniin perustuvassa elokuvassa kaupunki joudutaan evakuoimaan myrkyllistä kemikaalia ilmaan levittäneen junan ajauduttua pois raiteilta. Lisäksi East Palestinen kaupunki toimi elokuvan kuvauspaikkana ja kuvausavustajana toiminut asukas joutui lähtemään evakkoon oikeastikin.
Media Matters for American tutkimuksen mukaan televisiouutiset käsittelivät onnettomuutta pinnallisesti ja lähetyksissä ei tuotu esille rautatieyhtiöiden aggressiivista sääntelyn vastaista lobbausta.
Lainsäätäjät ja paikalliset asukkaat kritisoivat liikenneministeri Pete Buttigiegia hitaudesta kriisiin vastaamisessa. Valkoinen talo vastasi huomauttamalla, että EPA:n johtaja Michael Regan kävi East Palestinessa ja EPA:n henkilöstöä saapui paikalle samana päivänä. Silloinen Ohion senaattori J. D. Vance vaati Buttigiegiä lopettamaan Donald Trumpin hallinnon syyttely turvallisuussäätelyn löysäämisestä.